Tomislav Karamarko i vodstvo HDZ-a tjeraju premijera Tihomira Oreškovića na hitnu ostavku kako bi spasili svoju političku poziciju, doznaje Telegram iz nekoliko neovisnih izvora. To je, po informacijama naših izvora, pozadina neobične objave na portalu Direktno.hr, bliskom HDZ-u, u kojem se najavljuje ostavka premijera Oreškovića.

“Radi se o operaciji spašavanja Karamarka od opoziva u Saboru,” kaže izvor Telegrama upućen u detalje plana. “Vrši se strahoviti pritisak na Oreškovića da podnese ostavku. U tom slučaju Vlada pada, a HDZ kupuje 30 dana unutar kojih može pokušati presložiti parlamentarnu većinu”, kaže izvor Telegrama.

Pojačani pritisci nakon prosvjeda

“Ukoliko u tome ne uspiju, ide se na nove izbore. U svakom slučaju, Karamarko na taj način može izbjeći opoziv, a ne mora se ni ponižavati davanjem ostavke na mjesto potpredsjednika”, objašnjava. Pritisci na Oreškovića intenzivirali su se u posljednjih 24 sata, nakon što su u HDZ-u ostali iznenađeni odazivom na jučerašnji prosvjed u Zagrebu.

Portal Direktno.hr, čiji nekadašnji direktor je danas medijski savjetnik Tomislava Karamarka, kaže kako će Orešković ostavku službeno podnijeti “zbog nemogućnosti zaduživanja u inozemstvu”. Sličnu tezu ponavlja Ivanka Toma u članku u sutrašnjem Jutarnjem listu, no ljudi s kojima je Telegram razgovarao kažu kako je riječ o čistom spinu HDZ-a.

Manevar kojim kupuju vrijeme

“Morali su pronaći neko, koliko-toliko održivo objašnjenje ove situacije,” kaže naš izvor. Osim toga spina, također se, doznajemo, plasira priča da je Karamarko uoči današnje sjednice Vlade donio potpise 78 zastupnika na čije glasove može računati zatražio ostavke Oreškovića i Petrova.

Naši izvori, međutim, kažu da HDZ nije uspio skupiti potrebne zastupnike. Nakon što je Drago Prgomet kazao da će glasati za opoziv, i nakon što je Branimir Glavaš otezao s davanjem podrške Karamarku, vodstvo stranke zaključilo je da ne može preživjeti opoziv. Stoga su, prepričavaju izvori Telegrama, krenuli u plan B.

Oreškovićevom ostavkom, procjenjuju u HDZ-u, kupuju određeno vrijeme za mirne pregovore s potencijalnim partnerima u Saboru, i oduzimaju politički momentum Boži Petrovi i Mostu koji su dobili nakon izbijanja afere s MOL-om.